LIETUVOS RESPUBLIKOS SPECIALIŲJŲ TYRIMŲ TARNYBA

Lietuvos Respublikos Prezidento kanceliarijai E. pristatymo informacinė sistema

Į 2019-02-25 Nr. 2D-951

ANTIKORUPCINIO VERTINIMO IŠVADA DĖL LIETUVOS RESPUBLIKOS politinių kampanijų finansaviMo ir kontrolės įstatymo 16 straipsnio PAKEITIMO ĮSTATYMO NR. XIII-1964

2019 m. vasario 27 d. Nr. 4-01-2032

Vadovaudamiesi Lietuvos Respublikos korupcijos prevencijos įstatymo 8 straipsnio nuostatomis ir atsižvelgdami į Jūsų prašymą, atlikome Lietuvos Respublikos politinių kampanijų finansavimo ir kontrolės įstatymo 16 straipsnio pakeitimo įstatymo Nr. XIII-1964 (toliau – Priimtas įstatymas) antikorupcinį vertinimą.

Lietuvos Respublikos politinių kampanijų finansavimo ir kontrolės įstatymo 16 straipsnio pakeitimo įstatymo projekto Nr. XIIIP-3142 (toliau – Projektas) aiškinamojo rašto rengėjų teigimu, minėtu Projektu siekiama pašalinti verslo sąlygų ribojimą politinių kampanijų laikotarpiu, kuris yra pakankamai ilgas, t. y. pagal galiojantį reguliavimą politinės kampanijos laikotarpiu taikytini politinės reklamos įkainiai ir sąlygos negali būti teikiami, keičiami prasidėjus politinei kampanijai: Seimo rinkimų ir Europos Parlamento rinkimų atveju – 6 mėnesiams, o referendumų atveju – 8 mėnesiams. Projekto aiškinamajame rašte teigiama, kad dėl to reklamos paslaugų rinkoje gali susiklostyti situacija, kai rinka ilgam, vos ne metų laikotarpiui, iš esmės yra uždaroma naujiems dalyviams.

Atlikę Priimto įstatymo antikorupcinį vertinimą, nenustatėme tiesioginių sąlygų korupcijai atsirasti. Kita vertus, neatmestina galimybė, kad atskirais atvejais Priimto įstatymo normos, nustatančios skirtingą teisinį reguliavimą iki minėto įstatymo įsigaliojimo ir po jo įsigaliojimo veiklą pradėjusiems asmenims, galėtų būti panaudotos siekiant įgyti konkurencinį pranašumą, tačiau šie Priimto įstatymo aspektai vertintini ne antikorupciniu, o sąžiningos konkurencijos užtikrinimo požiūriu. Dėl šios priežasties pastabų pagal Specialiųjų tyrimų tarnybos kompetenciją neturime.

Pagarbiai

Direktorius	Žydrūnas Bartkus

Giedrius Būdvytis, tel. (8 706) 63 354, el. p. giedrius.budvytis@stt.lt